b'\n_START_ARTICLE_\nComuna Gostinari, Giurgiu\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen estul jude\xc8\x9bului, pe malurile Arge\xc8\x99ului, acolo unde acesta prime\xc8\x99te apele afluen\xc8\x9bilor Neajlov \xc8\x99i Sabar. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN5A, care leag\xc4\x83 Aduna\xc8\x9bii-Cop\xc4\x83ceni de Greaca.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Gostinari se ridic\xc4\x83 la 2.634 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 2.775\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (73,27%), cu o minoritate de romi (23,65%). Pentru 3,04% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,81%). Pentru 3% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa Sabar a jude\xc8\x9bului Ilfov \xc8\x99i era format\xc4\x83 din satele Gostinari-Belu \xc8\x99i Gostinari-V\xc4\x83c\xc4\x83re\xc8\x99ti, av\xc3\xa2nd 949 de locuitori ce tr\xc4\x83iau \xc3\xaen 210 case \xc8\x99i 22 de bordeie. Existau \xc3\xaen comun\xc4\x83 dou\xc4\x83 biserici, o moar\xc4\x83 cu aburi \xc8\x99i o \xc8\x99coal\xc4\x83 mixt\xc4\x83, iar principalul proprietar de p\xc4\x83m\xc3\xa2nturi era Barbu Belu. Anuarul Socec din 1925 consemneaz\xc4\x83 unirea comunei cu comuna Coliba\xc8\x99i, form\xc3\xa2nd comuna Coliba\xc8\x99i-Gostinari, av\xc3\xa2nd 3842 de locuitori \xc3\xaen satele Gostinari-Belu, Gostinari-V\xc4\x83c\xc4\x83re\xc8\x99ti \xc8\x99i Coliba\xc8\x99i. Unirea a fost \xc3\xaens\xc4\x83 una vremelnic\xc4\x83, \xc3\xaen 1931, satele Gostinari-Belu \xc8\x99i V\xc4\x83c\xc4\x83re\xc8\x99ti separ\xc3\xa2ndu-se din nou. \xc3\x8en 1931, satul Coeni din comuna vecin\xc4\x83 Isvoarele a luat numele de Mirone\xc8\x99ti \xc8\x99i s-a separat pentru a forma o comun\xc4\x83 de sine st\xc4\x83t\xc4\x83toare._NEWLINE_\xc3\x8en 1950, comunele au fost transferate raionului Vidra \xc8\x99i apoi (dup\xc4\x83 1952) raionului Olteni\xc8\x9ba din regiunea Bucure\xc8\x99ti. \xc3\x8en 1968, ele au trecut la jude\xc8\x9bul Ilfov, iar comuna Mirone\xc8\x99ti a fost desfiin\xc8\x9bat\xc4\x83, satul ei trec\xc3\xa2nd la comuna Gostinari. \xc3\x8en 1981, o reorganizare administrativ\xc4\x83 regional\xc4\x83 a dus la transferarea comunei la jude\xc8\x9bul Giurgiu.\n_START_SECTION_\nMonumente istorice\n_START_PARAGRAPH_\n\xc3\x8en comuna Gostinari se afl\xc4\x83 patru monumente istorice de interes na\xc8\x9bional, din care trei sunt monumente de arhitectur\xc4\x83. Unul este ansamblul conacului \xc8\x98tefan Bellu (secolul al XVIII-lea, ref\xc4\x83cut \xc3\xaen 1818) din Gostinari, const\xc3\xa2nd din ruinele conacului, biserica \xe2\x80\x9eSf\xc3\xa2ntul Nicolae\xe2\x80\x9d, turnul clopotni\xc8\x9b\xc4\x83 \xc8\x99i zidul de incint\xc4\x83. Alte dou\xc4\x83 monumente de arhitectur\xc4\x83 de interes na\xc8\x9bional sunt biserica \xe2\x80\x9eSf\xc3\xa2ntul Nicolae\xe2\x80\x9d (1669) \xc8\x99i ruinele cur\xc8\x9bii lui Radu \xc8\x98erban (\xc3\xaenceputul secolului al XVII-lea) din satul Mirone\xc8\x99ti. \xc3\x8en curtea bisericii se afl\xc4\x83 \xc8\x99i o cruce de piatr\xc4\x83 din secolul al XVII-lea, \xc8\x99i ea clasificat\xc4\x83 ca monument istoric memorial sau funerar de interes na\xc8\x9bional._NEWLINE_\xc3\x8en rest, alte patru obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Giurgiu ca monumente de interes local. Trei dintre ele sunt situri arheologice, toate aflate \xc3\xaen zona satului Mirone\xc8\x99ti: situl de la 500\xc2\xa0m vest de sat, pe malul Arge\xc8\x99ului, ce cuprinde a\xc8\x99ez\xc4\x83ri din Epoca Bronzului (cultura Tei, faza IV) \xc8\x99i din perioada Lat\xc3\xa8ne; situl \xe2\x80\x9edin Vale\xe2\x80\x9d (1\xc2\xa0km est de sat) cu a\xc8\x99ez\xc4\x83ri din epoca roman\xc4\x83 (secolul al IV-lea e.n.) \xc8\x99i din secolele al VIII-lea\xe2\x80\x93al IX-lea (Evul Mediu Timpuriu); \xc8\x99i situl de la \xe2\x80\x9eMalu Ro\xc8\x99u\xe2\x80\x9d, pe malul drept al Arge\xc8\x99ului, cu a\xc8\x99ez\xc4\x83ri din Epoca Bronzului (cultura Tei) \xc8\x99i din perioada Lat\xc3\xa8ne. Un al patrulea obiectiv este biserica \xe2\x80\x9eCuvioasa Paraschiva\xe2\x80\x9d (1857) din Gostinari.'